Bedrogsaak teen hoës by departement uitgestelWendy Nelson. Foto: ANA. ŉ Saak van bedrog teen Wendy Nelson, voormalige LUR van finansies en ekonomie in Noordwes, en Andrew Lekalakala, voormalige hoof van die departement van gesondheid, is in ŉ hof in Noordwes tot November uitgestel. Henry Mamothame, streekwoordvoerder van die nasionale vervolgingsgesag (NVG), het gesê Nelson en Lekalakala het tydens die hooggeregshofsitting verskyn en die saak is tot 9 en 10 November uitgestel. Die staat en verdediging het Woensdag hul hoofde van betoog afgehandel. “Die twee staan tereg op aanklag van bedrog wat verband hou met die aanstelling van Lekalakala in die amp van superintendent-generaal in die departement van gesondheid, terwyl Nelson voorsitter van die paneel was tydens die onderhoud. Toe die onderhoud afgehandel is, het Nelson na bewering gewys op Lekalakala se wanvoorstelling op sy aansoekvorm, maar tog het sy hom vir dié senior posisie aanbeveel.” Mamothame sê die staat het dié klagtes aangevoer gebaseer op bewyse wat in die hof voorgehou is deur ŉ lid van die betrokke paneel wat bekommerd was oor inligting op Lakalakala se aansoekvorm (Z83). “Nelson het glo ook versuim om die verkeerde inligting aan die voormalige premier van die provinsie, Supra Mahumapelo, uit te wys toe sy Lekalakala aanbeveel het as kandidaat vir die posisie.” Die bedrog beloop sowat R8 miljoen, wat Lekalakala as vergoeding ontvang het as superintendent-generaal by die departement van gesondheid.